Sag C-375/13
Harald Kolassa
mod
Barclays Bank plc
(anmodning om præjudiciel afgørelse indgivet af Handelsgericht Wien)
»Området med frihed, sikkerhed og retfærdighed – forordning (EF) nr. 44/2001 – retternes kompetence på det civil- og handelsretlige område – forbrugeraftaler – forbruger bosiddende i en medlemsstat, som har købt værdipapirer udstedt af en bank etableret i en anden medlemsstat gennem en mægler etableret i en tredje medlemsstat – kompetence til at træffe afgørelse i sager anlagt mod den bank, der har udstedt værdipapirerne«
Sammendrag – Domstolens dom (Fjerde Afdeling) af 28. januar 2015
1.        Retligt samarbejde i civile sager – retternes kompetence og fuldbyrdelse af retsafgørelser på det civil- og handelsretlige område – forordning nr. 44/2001 – kompetence i sager om forbrugerkontrakter – anvendelsesområde – en forbrugers erhvervelse af en ihændehaverobligation fra en erhvervsdrivende tredjemand – udstederen etableret i en anden medlemsstat – en sag, der er anlagt af forbrugeren mod denne udsteder og baseret på lånebetingelserne, en tilsidesættelse af oplysnings- og kontrolforpligtelser samt prospektansvaret – udelukket i tilfælde af, at der ikke er indgået en aftale med den erhvervsdrivende
(Rådets forordning nr. 44/2001, art. 15, stk. 1)
2.        Retligt samarbejde i civile sager – retternes kompetence og fuldbyrdelse af retsafgørelser på det civil- og handelsretlige område – forordning nr. 44/2001 – specielle kompetenceregler – kompetence i sager om kontraktforhold som omhandlet i art. 5, nr. 1), litra a) – anvendelsesområde – en forbrugers erhvervelse af en ihændehaverobligation fra en erhvervsdrivende tredjemand – udstederen etableret i en anden medlemsstat – en sag, der er anlagt af forbrugeren mod denne udsteder og baseret på lånebetingelserne, en tilsidesættelse af oplysnings- og kontrolforpligtelser samt prospektansvaret – udelukket i tilfælde af, at udstederen frivilligt har påtaget sig en forpligtelse over for sagsøgeren
[Rådets forordning nr. 44/2001, art. 5, nr. 1), litra a)]
3.        Retligt samarbejde i civile sager – retternes kompetence og fuldbyrdelse af retsafgørelser på det civil- og handelsretlige område – forordning nr. 44/2001 – specielle kompetenceregler – kompetence i sager om erstatning uden for kontraktforhold – anvendelsesområde – sag med påstand om ansvar for udstederen af et certifikat på grund af prospektet herom og tilsidesættelse af andre forpligtelser til oplysning, der påhviler denne udsteder – erstatningssagen henhører ikke under sager om kontraktansvar – omfattet – stedet for skadens indtræden – skaden sket direkte på sagsøgerens bankkonto
[Rådets forordning nr. 44/2001, art. 5, nr. 1 og 3)]
4.        Retligt samarbejde i civile sager – retternes kompetence og fuldbyrdelse af retsafgørelser på det civil- og handelsretlige område – forordning nr. 44/2001 – specielle kompetenceregler – kompetence i sager om erstatning uden for kontraktforhold – de nationale retters kontrolforpligtelser i forbindelse med undersøgelsen af deres internationale kompetence – foreligger ikke – bevisførelsen på tidspunktet for undersøgelsen af den internationale kompetence – lovlig
[Rådets forordning nr. 44/2001, art. 5, nr. 3)]
1.        Artikel 15, stk. 1, i forordning nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område skal fortolkes således, at en sagsøger, der som forbruger har erhvervet en ihændehaverobligation fra en erhvervsdrivende tredjemand, uden at der er indgået en aftale mellem den pågældende forbruger og udstederen af denne obligation, ikke kan påberåbe sig den i denne bestemmelse fastsatte kompetence med henblik på en sag, der er anlagt mod denne udsteder og baseret på lånebetingelserne, en tilsidesættelse af oplysnings- og kontrolforpligtelser samt prospektansvaret.
Kravet om indgåelse af en aftale med den pågældende erhvervsdrivende kan ikke i sig selv fortolkes således, at et sådant krav ligeledes er opfyldt, når der foreligger en serie af aftaler, hvorefter visse af den pågældende erhvervsdrivendes rettigheder og forpligtelser overføres til forbrugeren. Dette bekræftes ved at sammenholde artikel 15 i forordning nr. 44/2001 med forordningens artikel 16, som nødvendigvis indebærer, at der er indgået en aftale mellem forbrugeren og den pågældende erhvervsdrivende.
(jf. præmis 30-32 og 35 samt domskonkl. 1)
2.        Artikel 5, nr. 1), litra a), i forordning nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område skal fortolkes således, at en sagsøger, der har erhvervet en ihændehaverobligation fra en erhvervsdrivende tredjemand, uden at udstederen heraf frivilligt har påtaget sig en forpligtelse over for sagsøgeren, ikke kan påberåbe sig den i denne bestemmelse fastsatte kompetence med henblik på en sag, der er anlagt mod denne udsteder og baseret på lånebetingelserne, en tilsidesættelse af oplysnings- og kontrolforpligtelser samt prospektansvaret.
Indgåelsen af en aftale udgør ikke en betingelse for anvendelsen af artikel 5, nr. 1), i forordning nr. 44/2001. Det er imidlertid nødvendigt, at der kan identificeres en forpligtelse, for at den specielle kompetenceregel i den pågældende bestemmelse, som forudsætter, at det fastslås, at en person frivilligt har påtaget sig en retlig forpligtelse over for en anden person, og at denne forpligtelse ligger til grund for sagsøgerens sagsanlæg, kan finde anvendelse.
(jf. præmis 38, 39 og 41 samt domskonkl. 2)
3.        Artikel 5, nr. 3), i forordning nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område skal fortolkes således, at den finder anvendelse på en sag med påstand om ansvar for udstederen af et certifikat på grund af prospektet herom og tilsidesættelse af andre forpligtelser til oplysning, der påhviler denne udsteder, for så vidt som dette ansvar ikke henhører under sager om kontraktansvar i den forstand, hvori udtrykket er anvendt i nævnte forordnings artikel 5, nr. 1). I henhold til nr. 3) i samme artikel 5 er retterne på det sted, hvor sagsøgeren har sin bopæl, kompetente på grundlag af skadens indtræden til at træffe afgørelse i en sådan sag, bl.a. når den hævdede skade direkte sker på sagsøgerens bankkonto i en bank etableret inden for disse retters jurisdiktion.
(jf. præmis 57 og domskonkl. 3)
4.        Der skal ikke inden for rammerne af prøvelsen af kompetencen efter forordning nr. 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område iværksættes en omfattende bevisførelse for omtvistede faktiske omstændigheder, som er relevante både for kompetencespørgsmålet og for spørgsmålet om det rejste kravs eksistens. Den ret, for hvem søgsmålet er indbragt, kan imidlertid undersøge sin internationale kompetence i lyset af alle de oplysninger, som den råder over, herunder i givet fald sagsøgtes anfægtelser.
(jf. præmis 65 og domskonkl. 4)